Dalat kandang tengah dagang temuai
DIPENYADI … Dato Sri Fatimah Abdullah Fatimah ngerat riben bejadi `Terendak Menuju Puncak’ ba Pasar Dalat kena Hari Enam ke udah. DALAT: Pelilih menua tu bisi jalai ulih mujur nyadi siti endur dagang temuai ke manah  dilawa sereta patut diangkatka nyadi kandang Tengah Sarawak. Lebu bejaku maya pengerami malam Hari Enam ke udah Menteri Indu, Pemansang Nembiak Mit enggau Pengelantang Komuniti Dato Sri Fatimah Abdullah percahaya iya ulih nyadi nyata enti bisi kerejasama ari semua orang. “Iya ke betul kitai ngembuan kandang ke bisi jalai ulih mujur nyadi siti endur dagang temuai ke dilawa laban kitai bisi produk dagang temuai ke ulih dikena. Taja pia iya begunaka kerejasama ari semua orang,” ku iya. Antara mayuh bengkah produk lokal ke ulih narit bala temuai nya pemakai enggau asil pengelandik jari sereta main asal. “Nama sagu Medong sigi udah tampaka rita sereta produk bukai nyengkaum asil pengelandik jari baka terendak tauka tapou ari Kampung Tanam ke bisi nama Kediri empu sereta iya ke bukai ari mayuh bengkah genturung pendiau. Kelimpah ari nya kitai mega bisi jalai ulih mujur nyadi endur ekao dagang temuai laban kitai bisi sungai, daya pengidup ninting hari enggau main asal ke nyelai,” ku iya. Kelimpah ari nya mayuh bengkah endur ke udah ditemu peranak endur nya empau enggau orang ari luar nya Dalat Bazaar Waterfront, Mini Waterfront Kampung Brunei, Mini Waterfront Kampung Tanam, Oya Square, Oya Walk, Kedai Mee Udang, Pekan Sabtu Oya enggau mayuh bengkah bukai baka taman rekreasyen, Kompleks Pengelantang Pendiau Dalat, Galeri Warisan Melanau Oya enggau Bazaarnita Dalat. Taja pia ku Fatimah, iya begunaka pengawa ke patut digaga ari pemegai taro enggau peranak endur nya empu laban Pelilih Dalat ukai ditujah jalai besai ba Sarawak. “Agi mayuh pengawa patut digaga begulai laban endur nya ukai endur ditujah jalai besai baka Pan Borneo. Taja pia, kitai bisi mayuh bengkah produk dagang temuai ke manah ngasuh bala temuai sanggup datai ngelawa endur nya,” ku iya. Ketegal nya, genap genturung pendiau ba pelilih menua nya diasuh ngena inisiatif madahka mayuh bengkah produk dagang temuai diri empu ke ulih ngasuh iya dijual chara pakeja ari ujung ngagai ujung pelilih menua nya. “Kelimpah ari mayuh bengkah endur ke bisi jalai ulih mujur enggau mayuh bengkah produk manah, kitai mega patut ngemeranka pemeresi enggau pengelikun peranak endur nya empu sereta bala temuai ke datai ngelawa endur nya,” ku iya. lagi. Fatimah ti mega Kaban Kunsil Nengeri (ADUN) Dalat mansutka jaku munyi nya maya pengerami bejadi ‘Cahaya Terendak Menuju Puncak, Cahaya Taman Solidariti dan Laluan Solidari Dalat’. Kelimpah ari nya Fatimah mega berundingka pemansang perengkaguna nyengkaum mayuh bengkah opis enggau ijinsi perintah diengkah ba siti endur beguna amat sereta inisiatif ngaga sebuah hotel ba Pasar Dalat dikena ngasuh Dalat nyadi endur dagang temuai ke manah ba Bagi Menua Mukah enggau Sarawak Fatimah ngarakap gaya maya malam hari ba Pasar Dalat ulih diidup enggau lampu ba endur ke strategik baka Waterfront Dalat ke udah bisi papan iklan elektronik` Billboard’ LED (lit emiting diode)  dikena ngayanka mayuh bengkah aktiviti ninting hari ba pelilih menua nya. 
See author's posts
